
РЕШЕНИЕ
       № РС-3709-23-66


Днес, 02.08.2023г., Комисията за противодействие на корупцията и за отнемане на незаконно придобитото имущество /КПКОНПИ/, в състав: 		

Заместник-председател: Антон Славчев
Член: Антоанета Георгиева – Цонкова
Член: Пламен Йоцов
Член: Силвия Къдрева     


                     			        У С Т А Н О В И:

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-108 от 01.06.2023 г. по сигнал с вх. № ЦУ01-3709/19.05.2023г. на КПКОНПИ.
Сигналът е против Петър Гърбузов - директор на Дирекция „Инженерна инфраструктура и благоустрояване“ при Община В. и лице, упълномощено по реда на Закона за обществените поръчки (ЗОП) от публичен възложител - задължено лице по ЗОП да организира и да провежда процедурите за възлагане на обществени поръчки и да сключва договорите и като такъв лице, заемащо висша публична длъжност по чл. 6, ал. 1, т. 44 от ЗПКОНПИ.
По същество в сигнала се съдържат твърдения, че Петър Гърбузов е директор на Дирекция „Инженерна инфраструктура и благоустрояване“ при Община В. и като такъв  осъществява дейности, свързани с управлението на мрежите и съоръженията на техническата инфраструктура и благоустрояването на общинската собственост на територията на Община В., инвестиционното проектиране и разрешаване на строителство за елементи на техническата инфраструктура и благоустрояването, паспортизация и регистрация на строежи и обекти на техническата инфраструктура в общината. Дирекция „Инженерна инфраструктура и благоустрояване“ реализира инвестиционните и благоустройствени дейности на Община В. по реда и при условията на Закона за обществените поръчки, които дирекцията реализира основно чрез общинското предприятие „Инвестиционна политика“, а директорът на дирекцията Гърбузов следва да осъществява пряк контрол върху сключените с изпълнителите договори, включително подписването на всички разплащателни документи по обществените поръчки. 
Посочва се, че на 07.11.2011г. е учредено дружеството „**** В.“ АД с действителни собственици А. К. Т. и Р. Е. Г. – съпруга на Петър Гърбузов - директор на дирекция „Инженерна инфраструктура и благоустрояване“ в Община В. Чрез продажба на поименните акции А. Т., съдружник в „****“ ООД и Р. Г. стават съдружници в „**** В.“ АД.
Твърди се, че след назначаването на Петър Гърбузов на длъжността директор на Дирекция „Инженерна инфраструктура и благоустрояване“ в Община В., дружеството „****“ ООД започва активно да печели обществени поръчки за проектиране и инженеринг, провеждани от Община В. като част от дружества по Закона за задълженията и договорите (ЗЗД), избрани за изпълнители по договори за обществени поръчки. Всички договори били подписани от Петър Гърбузов в качеството му на представляващ публичния възложител, който организира и провежда процедурите за възлагане на обществени поръчки, сключва съответните договори, включително подписва всички съпътстващи разплащателни документи. 
Във връзка с твърденията в сигнала, Комисията е събрала следните доказателства по преписката: писмо с вх. № ЦУ01-3709#3/05.07.2023 г. на КПКОНПИ от кмета на Община В., с което са предоставени заверени копия на Заповед № ДС-0027 от 21.01.2014 г. на кмета на Община В. за назначаване на Петър Гърбузов за началник отдел „Общинска инфраструктура“ в дирекция „Инженерна инфраструктура и благоустрояване“, Заповед № ДС-0074 от 05.02.2014 г. на кмета на Община В. за назначаване на Петър Гърбузов да работи по съвместителство на длъжност директор на дирекция „Инженерна инфраструктура и благоустрояване“, за срок не по дълъг от 6 (шест) месеца, считано от 10.02.2014 г., Заповед № ДС-0774 от 06.08.2014 г. на кмета на Община В. за прекратяване на служебното правоотношение на Петър Гърбузов поради изтичане на срока, за които е назначен държавния служител, Заповед № ДС-0775 от 06.08.2014 г. на кмета на Община В. за назначаване на Петър Гърбузов да работи по съвместителство на длъжност директор на дирекция „Инженерна инфраструктура и благоустрояване“, за срок не по дълъг от 6 (шест) месеца, считано от 11.08.2014 г., Заповед № ДС-00099 от 06.02.2015 г. на кмета на Община В. за прекратяване на служебното правоотношение на Петър Гърбузов поради изтичане на срока, за който е назначен държавния служител, Заповед № ДС-00100 от 06.02.2015 г. на кмета на Община В. за назначаване на Петър Гърбузов да работи по съвместителство на длъжност директор на дирекция „Инженерна инфраструктура и благоустрояване“, за срок не по дълъг от 6 (шест) месеца, считано от 11.02.2015 г., Заповед № ДС-00223 от 11.03.2015 г. на кмета на Община В. за преназначаване на Петър Гърбузов на длъжност директор на дирекция „Инженерна инфраструктура и благоустрояване“, Заповед № ДС-00222 от 13.03.2015 г. на кмета на Община В. за прекратяване на служебното правоотношение на Петър Гърбузов поради заемане на длъжността след проведен конкурс и изтичане на срока, за който е назначен държавния служител, както и заповеди № ДС-00223 от 29.02.2016 г., № ДС-00209 от 28.02.2018 г., № ДС-00378 от 22.02.2019 г. и № ДС-00320 от 01.03.2022 г., на кмета на Община В. всички за повишаване в ранг на Петър Гърбузов – директор на дирекция „Инженерна инфраструктура и благоустрояване“ при Община В., два броя длъжностни характеристики за заемане на длъжността директор на дирекция „Инженерна инфраструктура и благоустрояване“ при Община В., съответно утвърдени на 24.07.2021 г. и 10.12.2019 година.
Със същото писмо са постъпили и следните заповеди за упълномощаване на Петър Гърбузов от кмета на Община В. да организира и да провежда процедурите за възлагане на обществени поръчки и да сключва договорите с възложител Община В., считано от 01.06.2020 г., както следва:
- Заповед № 1937 от 10.06.2020 г. на кмета на Община В. за упълномощаване на Петър Гърбузов - директор на дирекция „Инженерна инфраструктура и благоустрояване“ при Община В., да организира провеждането на обществена поръчка с предмет „Археологическо проучване на парковата площ в пространството между ул. „К.“, ул. „Ц.“, ул. „Ц.“ и ул. Л. З.“ във връзка със Заповед на Министерството на културата“;
- Заповед № 1938 от 10.06.2020 г. на кмета на Община В. за упълномощаване на Петър Гърбузов - директор на дирекция „Инженерна инфраструктура и благоустрояване“ при Община В., да организира провеждането на обществена поръчка с предмет „Сертифициране на детски площадки съгласно Наредба № 1 от 12.01.2009 г. за условията и реда за устройството и безопасността на площадките за игра“;
- Заповед № 2334 от 30.06.2020 г. на кмета на Община В. за упълномощаване на Петър Гърбузов - директор на дирекция „Инженерна инфраструктура и благоустрояване“ при Община В., да организира провеждането на обществена поръчка с предмет „Извършване на фотометриране на улични осветителни уредби и съставяне на протоколи за резултатите от измерването на светлотехническите характеристики“;
- Заповед № 2867 от 12.08.2020 г. на кмета на Община В. за упълномощаване на Петър Гърбузов - директор на дирекция „Инженерна инфраструктура и благоустрояване“ при Община В., да организира провеждането на обществена поръчка с предмет „Извършване на хидрографски промер за обект „Ремонт на напорен тръбопровод ф500 за отпадъчни води, находящ се под дъното на Варненското езеро с площ 1.8 ха“;
- Заповед № 4105 от 18.11.2020 г. на кмета на Община В. за упълномощаване на Петър Гърбузов - директор на дирекция „Инженерна инфраструктура и благоустрояване“ при Община В., да организира провеждането на обществена поръчка с предмет „Извършване на хидрографски промер на акваторията и оперативната акватория на рибарското пристанище „Карантината“ в района на В. пристанище, гр. В. с площ 20 дка“;
- Заповед № 3296 от 13.10.2021 г. на кмета на Община В. за упълномощаване на Петър Гърбузов - директор на дирекция „Инженерна инфраструктура и благоустрояване“ при Община В., да организира провеждането на обществена поръчка с предмет „Извършване на фотометриране на улични осветителни уредби и съставяне на протоколи за резултатите от измерване на светлотехническите характеристики“;
- Заповед № 3299 от 13.10.2021 г. на кмета на Община В. за упълномощаване на Петър Гърбузов - директор на дирекция „Инженерна инфраструктура и благоустрояване“ при Община В., да организира провеждането на обществена поръчка с предмет „Сертифициране на детски площадки съгласно Наредба №1 от 12.01.2009 г. за условията и реда за устройството и безопасността на площадките за игра“;
- Заповед № 3153 от 10.01.2022 г. на кмета на Община В. за упълномощаване на Петър Гърбузов - директор на дирекция „Инженерна инфраструктура и благоустрояване“ при Община В., да организира провеждането на обществена поръчка с предмет „Осигуряване на достът в режим 356/24/7 до web-базираната платформа Philips Interact City за управление, контрол и мониторинг на улични осветителни тела на територията на Община В.“; 
- Заповед № 0167 от 20.01.2022 г. на кмета на Община В. за упълномощаване на Петър Гърбузов - директор на дирекция „Инженерна инфраструктура и благоустрояване“ при Община В., да организира провеждането на обществена поръчка с предмет „Сертифициране на детски площадки съгласно Наредба №1 от 12.01.2009 г. за условията и реда за устройството и безопасността на площадките за игра“. 
Получени са и конкретно посочени в сигнала договори по процедури за възлагане на обществени поръчки и избор на изпълнител по ЗОП във връзка с изпълнение на заложени дейности с възложител Община В., както следва:
-  Договор от 2020 г. за изпълнение на инженеринг – проектиране и изпълнение на СМР на Детска ясла №3 „З. Б.“, гр. В. чрез консорциум ДЗЗД „****“, ****, на стойност 200 712 лева.
	- Договор от 2020 г. за изпълнение на инженеринг – проектиране и изпълнение на СМР на спортни площадки в ОУ „К. и М.“, гр. В. чрез консорциум ДЗЗД „****“, ****, на стойност 182 712 лева.
	- Договор от 2020 г. за изпълнение на инженеринг – проектиране и изпълнение на СМР спортни площадки в „П. е. г.“, гр. В. чрез консорциум ДЗЗД „****“, ****, на стойност 320 712 лева.
- Договор от 2020 г. за изпълнение на инженеринг – проектиране и изпълнение на СМР на социални жилища по проект на ОП „Региони в растеж 2014-2020“, гр. В. чрез консорциум ДЗЗД „****“, ****, на стойност 1 764 000 лева.
- Договор „Инвестиционно и устройствено проектиране за нуждите на Община В. по обособени позиции“ от 2020 г. на стойност 182 600 лева. 
- Договор от 2021 г. за изпълнение на инженеринг – проектиране и изпълнение на СМР на спортна площадка в с. З. , Община В. чрез консорциум ДЗЗД „****“, ****, с участници „****“ ЕООД ****и „****“ ООД ****на стойност 292 560 лева.
В допълнение с писмо с вх. № ЦУ01-3709#7/25.07.2023 г. на КПКОНПИ  заместник-кметът на Община В. ни уведомява, че са предоставили заверени копия на всички изискани до момента договори. Приложени са и други заверени копия на документи по процедури за възлагане на обществени поръчки със самостоятелно участието на „****“ ООД **** както и на ДЗЗД „****“, ****, с участници „****“ ЕООД ****и „****“ ООД ****.
Комисията служебно е направила справка на електронната страница на Община В., 
НБД „Население“ и Търговски регистър и регистър на юридическите лица с нестопанска цел (ТРРЮЛНЦ).

В хода на проверката по сигнала Комисията установи следното от фактическа страна:
	Сигналът отговаря на изискванията на чл. 48, ал. 1 от ЗПКОНПИ.
Петър Гърбузов е назначен за директор на Дирекция „Инженерна инфраструктура и благоустрояване“ при Община В. със Заповед № ДС-00223 от 29.02.2015 г., на кмета на Общината. 
В периода от месец 06.2020 г. до 25.07.2023 г., в служебното си качество Гърбузов е упълномощаван  от кмета на Община В. по реда на чл. 7 от ЗОП да организира и да провежда процедурите за възлагане на обществени поръчки и да сключва договорите, като за проверявания период те са: Обществена поръчка с предмет „Археологическо проучване на парковата площ в пространството между ул. „К.“, ул. „Ц.“, ул. „Ц.“ и ул. Л. З.“ във връзка със Заповед на Министерството на културата“ (Заповед № 1937 от 10.06.2020 г.); обществена поръчка с предмет „Сертифициране на детски площадки съгласно Наредба №1 от 12.01.2009 г. за условията и реда за устройството и безопасността на площадките за игра“ (Заповед № 1938 от 10.06.2020 г.); обществена поръчка с предмет „Извършване на фотометриране на улични осветителни уредби и съставяне на протоколи за резултатите от измерването на светлотехническите характеристики“ (Заповед № 2334 от 30.06.2020 г.);  обществена поръчка с предмет „Извършване на хидрографски промер за обект „Ремонт на напорен тръбопровод ф500 за отпадъчни води, находящ се под дъното на В. е. с площ 1.8 ха“ (Заповед № 2867 от 12.08.2020 г.); обществена поръчка с предмет „Извършване на фотометриране на улични осветителни уредби и съставяне на протоколи за резултатите от измерване на светлотехническите характеристики“ (Заповед № 3296 от 13.10.2021 г.); обществена поръчка с предмет „Сертифициране на детски площадки съгласно Наредба №1 от 12.01.2009 г. за условията и реда за устройството и безопасността на площадките за игра“ (Заповед № 3299 от 13.10.2021 г.); обществена поръчка с предмет „Извършване на хидрографски промер на акваторията и оперативната акватория на рибарското пристанище „К.“ в района на В. п., гр. В. с площ 20 дка“ (Заповед № 4105 от 18.11.2020 г.); обществена поръчка с предмет „ Осигуряване на достът в режим 356/24/7 до web-базираната платформа Philips Interact City за управление, контрол и мониторинг на улични осветителни тела на територията на Община В.“ (Заповед № 3153 от 10.01.2022 г.); обществена поръчка с предмет „Сертифициране на детски площадки съгласно Наредба №1 от 12.01.2009 г. за условията и реда за устройството и безопасността на площадките за игра“ (Заповед № 0167 от 20.01.2022 г.). 
От извършената проверка в ТРРЮЛНЦ по отношение на посочените в сигнала юридически лица е установено, че ДЗЗД „****“ **** е собственост на „****“ ЕООД, ****(95% от капитала) и „****“ ООД ****(5% от капитала), с управител Й. Д. Й. 
„****“ ЕООД е с едноличен собственик на капитала и управител Й. Д. Й. 
Едноличен собственик на капитала на „****“ ООД е „**** В.“ АД, ****. В състава на съвета на директорите на „**** В.“ АД са записани лицата С. Д. Т., О. П. Г. и Д. С. Х. От извършена справка по партидата на последното дружество са установени вписани обстоятелства по чл. 63, ал. 1 и ал. 4 от Закона за мерките срещу изпиране на пари, където е посочено, че действителните собственици на „**** В.“ АД са А. К. Т. и Р. Е. Г..
	От извършената служебна справка в НБД „Население“ се установи, че Петър Гърбузов има сключен граждански брак с Р. Е. Г..
 	
При така изяснената фактическа обстановка Комисията установи следното от правна страна:	
За да е осъществен конфликт на интереси по смисъла на чл. 52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност по смисъла на чл. 6, ал. 1 от ЗПКОНПИ, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
            Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен е всеки интерес, който води до облага от материален или нематериален характер за лице, заемащо висша публична длъжност или за свързани с него лица, включително всяко поето задължение. Облага е всеки доход в пари или в имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по-ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като упълномощено лице по реда на Закона за обществените поръчки от публичен възложител - задължено лице по ЗОП да организира и да провежда процедурите за възлагане на обществени поръчки и да сключва договорите Петър Гърбузов е лице, заемащо висша публична длъжност по чл. 6, ал. 1, т. 44 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ. 
	Видно от справката в НБД „Население“ Петър Гърбузов и Р. Е. Г. са съпруг и съпруга, което обуславя тяхната свързаност, съгласно §1, т. 15, б. „а“ от ДР на ЗПКОНПИ.
	От извършените справки в 	ТРРЮЛНЦ се установи, че Р. Е. Г. е един от действителните собственици на „**** В.“ АД, ****, което дружество е едноличен собственик на капитала на „****“ ООД, ****. От горното може да се обоснове извод, че между Р. Г. от една страна и търговските дружества - „**** В.“ АД и „****“ ООД, както и ДЗЗД „****“, **** от друга страна е налице свързаност по смисъла на §1, т. 15, б. „б“ от ДР на ЗПКОНПИ. Това предпоставя, че всяко упражнено от Петър Гърбузов правомощие по служба в полза на посочените дружества би могло да повлияе положително в патримониума на свързаното с него лице и негова съпруга Р. Г..
	Дружеството създадено по Закона за задълженията и договорите (ЗЗД) е неперсонифицирано дружество, което има специфичен статут, различаващ се от правния статут на юридическите лица. Подобно на търговските дружества, съдружниците в ДЗЗД могат да договарят и правят имуществени и парични вноски за постигане на съвместната си цел. Вноските са обща собственост на съдружниците, включително и вложените в стопанската дейност вещи и стоки, в качеството им на услуги, материали, гориво, суровини. Всичко, което е придобито от дружеството става обща собственост на съдружниците. Всеки съдружник има право да иска и да получи своя дял от общата собственост на дружеството, но само при излизане от него или при прекратяване на дружеството. Печалбите и съответно загубите на гражданското дружество се разпределят между съдружниците съразмерно с техния дял, ако в договора не е уговорено друго. Съгласно чл. 361 от ЗЗД се приема за недействителна всяка уговорка за изключване на някой от съдружниците от участие в загубите и печалбите на дружеството.
	От извършения анализ на получените доказателства е установено, че по отношение на посочените в сигнала договори за изпълнение на обществени поръчки с възложител Община В. и избран изпълнител „****“ ДЗЗД, дружество по Закона за задълженията и договорите, част от което е „****“ ООД, със Заповеди на кмета на Община В., като лице по реда на чл. 7 от ЗОП да организира и да провежда процедурите за възлагане на обществени поръчки и да сключва договорите, е упълномощаван З. С. – директор на ОП „Инвестиционна политика“ към Община В.. Не се установява упълномощаване от страна на кмета на Община В. на Петър Гърбузов да организира и да провежда процедурите за възлагане на обществени поръчки и да сключва договорите по отношение на визираните по-горе дружества. 
С оглед на горното, може да бъде направен обоснован извод, че не са налице упражнени правомощия по служба от Петър Гърбузов- упълномощен по реда на Закона за обществените поръчки от публичен възложител - задължено лице по ЗОП да организира и да провежда процедурите за възлагане на обществени поръчки и да сключва договорите и като такъв лице, заемащо висша публична длъжност по чл. 6, ал. 1, т. 44 от ЗПКОНПИ в негов или в частен интерес на свързано с него лице, при организиране и провеждането на процедури за възлагане на обществени поръчки и сключване на договори с избран изпълнител „****“ ДЗЗД, част от което е „****“ ООД, за периода от месец 06.2020 г. до 25.07.2023 година. 
От изложеното следва, че в конкретния случай е налице само една от предпоставките за „конфликт на интереси“ по отношение на Петър Гърбузов– лице, заемащо висша публична длъжност по чл. 6, ал. 1, т. 44 от ЗПКОНПИ. Не са налице обаче другите две предпоставки – упражнени от лицето правомощия по служба и наличието на частен интерес. Липсата на който и да е елемент от понятието „конфликт на интереси“ обуславя извод за невъзможност за нарушаване на разпоредбите, които представляват негова проявна форма и за липсата на конфликт на интереси по смисъла на чл. 52 от ЗПКОНПИ. Липсата на упражнени правомощия по служба от лицето, заемащо висша публична длъжност, изключва наличието на нарушение на разпоредбите на Глава Осма, Раздел II от ЗПКОНПИ, съответно и възможността за възникване на конфликт на интереси.
Комисията прави своите изводи за наличие или липса на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на упражнени от Петър Ангелов Гърбузов, в качеството му на директор на Дирекция „Инженерна инфраструктура и благоустрояване“ при Община В., правомощия в негов или на свързано с него лице частен интерес.

Предвид изложеното, на основание чл. 74, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество, 

РЕШИ:

НЕ УСТАНОВЯВА конфликт на интереси по отношение на Петър Гърбузов, ЕГН******, в качеството му на лице, заемащо висша публична длъжност по смисъла на чл. 6, ал. 1, т. 44 от ЗПКОНПИ, във връзка с организиране и провеждане на процедури за възлагане на обществени поръчки и сключване на договори с избран изпълнител „****“ ДЗЗД, част от което е „****“ ООД, за периода от месец 06.2020 г. до 25.07.2023 година, поради липса на упражнени правомощия по служба.

Препис от Решението да се изпрати на Окръжна прокуратура - В., с оглед преценка за реализиране на правомощията ѝ по чл. 76, ал. 2 от ЗПКОНПИ, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове.
	
	          
              КОМИСИЯ:  
      
                  
      ЗАМЕСТНИК - ПРЕДСЕДАТЕЛ:………………….../АНТОН СЛАВЧЕВ/
                  
      ЧЛЕН:…………………………………….…….../АНТОАНЕТА ЦОНКОВА/
      
      ЧЛЕН:…………………...…………….…....……………./ПЛАМЕН ЙОЦОВ/

                ЧЛЕН:…………………………………......................./СИЛВИЯ КЪДРЕВА/

